Regionsudvalgets udtalelse om "Meddelelse fra Kommissionen om Europas miljø: Hvilken kurs skal der sættes for fremtiden? Global vurdering af Det Europæiske Fællesskabs program for politik og handling i forbindelse med miljøet og bæredygtig udvikling 'Mod en bæredygtig udvikling' (Det 5. miljøhandlingsprogram)"

(2000/C 317/01)

REGIONSUDVALGET har -

under henvisning til meddelelse fra Kommissionen om Europas miljø: Hvilken kurs skal der sættes for fremtiden? Global vurdering af Det Europæiske Fællesskabs program for politik og handling i forbindelse med miljøet og bæredygtig udvikling "Mod en bæredygtig udvikling" (Det 5. miljøhandlingsprogram) [KOM(1999) 543 endelig udg.)],

under henvisning til beslutning af 2. december 1999 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 12/2000 rev. 2), som blev vedtaget af Underudvalg 4 den 11. maj 2000 med Eva-Riitta Siitonen, (PPE, FIN), og C.W. Jacobs, PSE, NL, som ordførere, og,

ud fra følgende betragtninger i henhold til traktaten om Den Europæiske Union skal miljøhensyn integreres i Fællesskabets politikker, især for at sikre en bæredygtig udvikling -

på den 34. plenarforsamling den 14.-15. juni 2000 (mødet den 14. juni) enstemmigt vedtaget følgende udtalelse.

1. Regionsudvalgets syn på meddelelsen

1.1. Regionsudvalget bemærker, at Kommissionen med sit 5. miljøhandlingsprogram kun har gjort beskedne fremskridt, hvad angår miljøkvaliteten på forskellige delområder. Regionsudvalget erkender, at der var ugunstige omstændigheder, som forhindrede, at der blev gjort fremskridt hen imod bæredygtighedsmålsætningerne, såsom utilstrækkelig eller langsom gennemførelse af lovgivningen, mangel på integrering i andre politikker og mangel på et virkeligt engagement hos de berørte parter.

1.2. Regionsudvalget er af den opfattelse, at den globale vurdering ikke har skænket de regionale og lokale myndigheders synspunkter og bymiljøproblemerne den opmærksomhed, de fortjener. Det er jo velkendt, at de decentrale myndigheder, der er ansvarlige for vandforsyning, spildevandsrensning, affaldshåndtering, lokal og regional transportpolitik og folkesundhed, har stor indflydelse på områder som klimaændringer, biodiversitet og miljøsituationen generelt.

1.3. Regionsudvalget støtter princippet om ansvarsdeling, som er forankret i det 5. miljøprogram. Ansvarsdeling kræver mere åbne arbejdsmetoder, hvor de forskellige rolleindehavere, "de berørte parter", også er i stand til at deltage og tage et ansvar for opstillingen af målsætninger og midler.

1.4. Regionsudvalget deler Kommissionens bekymring over sikkerheden i kernekraftværker i visse af EU's nabostater. Regionsudvalget bemærker, at den globale vurdering ikke omtaler EURATOM's resultater angående sikkerheden i østeuropæiske staters kernekraftanlæg.

2. Regionsudvalgets henstillinger vedrørende den globale vurdering og det 6. miljøhandlingsprogram

2.1. Regionsudvalget opfordrer Kommissionen til at udarbejde en metodologi for miljøpolitikken, hvor målsætningerne og midlerne udvikles trin for trin i dialog med de berørte parter, herunder organisationer, som repræsenterer det lokale og regionale plan.

2.2. Regionsudvalget foreslår, at miljøeffektivitet bliver et nyt opgaveområde for Det Europæiske Miljøagentur. Således kunne regioner, byer og målgrupper støttes i deres bestræbelser på at realisere bæredygtighedsmålene, og det ville blive lettere for dem at træffe nogle valg, som kunne have indvirkning på deres naturressourcer. Endvidere foreslås det, at Kommissionen udvikler en miljøeffektivitetsorienteret approach til forvaltning af naturressourcer. På de europæiske regioners 5. miljøministerkonference, der afholdes i september 2001, vil regionernes miljøministre ligeledes behandle emnet "Bæredygtighed og miljøeffektivitet" og udarbejde konkrete bidrag.

2.3. Hvad angår gennemførelsen af Kyoto-protokollen, mener Regionsudvalget, at det er nødvendigt at fastlægge regionale emissionsreduktionsplaner og -mål for at supplere de nationale strategier og gøre det muligt at nå de nationale mål. Regionsudvalget støtter tanken om at udvikle et handelssystem for emissionsrettigheder som et middel til at nedbringe drivhusgasemissionerne. For at gøre systemet så effektivt som muligt bør det ikke blot omfatte EU's medlemsstater, men også ansøgerlandene.

Skovenes rolle må anerkendes. Der må udformes foranstaltninger til fremme af rationel forvaltning af disse ressourcer, som spiller en overordentlig vigtig miljøpolitisk rolle. Nærmere bestemt må der gennemføres en planlægning for større skovområder, sikres et samarbejde mellem skovejerne og oprettes erhvervsorganisationer for disse, ydes teknisk bistand til bedrifterne, oprettes organer til forvaltning af større skovområder samt ske en bedre udnyttelse af skovens mangeartede funktioner.

2.4. Resultaterne af de lokale Agenda 21-processer og De Europæiske Byers og Kommuners kampagne har i nogle tilfælde være meget lovende, men generelt for beskedne. Der er et presserende behov for en integreret bæredygtig udviklingspolitik for byområder, der tager hensyn til ikke blot økologiske, men også økonomiske og sociale aspekter af bæredygtighed(1). Regionsudvalget mener, at Kommissionen bør fremme integreringen af undervisning i natur- og miljøemner i de almene uddannelses- og undervisningsprogrammer.

2.5. Med hensyn til affald gentager(2) Regionsudvalget, at forebyggelse og tilskyndelse til anvendelse af mere effektive metoder til klassificering af affaldets oprindelse bør have højeste prioritet. Dertil kommer, at Kommissionen først og fremmest bør fremme en aktiv produktpolitik, som anført i den globale vurdering. Regionsudvalget finder det vigtigt, at denne produktpolitik også omfatter indførte varer fra tredjelande, da de også indgår i affaldsproduktionen og -behandlingen.

2.6. At rent vand er en knap ressource, bør afspejles i prisen.

2.7. Kommissionen bør udarbejde en politik for beskyttelse af jordbunden, herunder direktiver og kriterier for både forebyggende og genopretningsforanstaltninger. Rensning af jorden i forurenede områder bør være et prioriteret EU-indsatsområde.

2.8. Regionsudvalget anbefaler kraftigt, at miljøvenlige transportformer fremmes, f.eks. ved at indføre multimodale knudepunkter i det europæiske transportnet og ved at anvende alternative energikilder.

2.9. Ud over en hurtig vedtagelse af et rammedirektiv for støj efterlyser Regionsudvalget energisk EU-foranstaltninger for bilfabrikanter og andre transportmiddelproducenter med henblik på at sikre de laveste støjniveauer for motorkøretøjer både af hensyn til den offentlige sundhed og bymiljøet.

2.10. Regionsudvalget er af den opfattelse, at kvalitet i landbruget skal prioriteres højere end kvantitet, og at fremme af traditionelle produkter og egnsprodukter med oprindelsesbetegnelse samt af økologisk landbrug bør være et af udgangspunkterne for en europæisk landbrugspolitik, der tager sigte på bæredygtig udvikling.

2.11. Af hensyn til menneskenes og miljøets sundhed insisterer Regionsudvalget på, at Kommissionen gør en kraftig indsats, hvad angår den risiko, som anvendelsen af genetisk modificerede organismer (GMO'er) indebærer.

2.12. Regionsudvalget er af den opfattelse, at Kommissionen i højere grad end hidtil må tilpasse sin politik for at skabe kvalitetsturisme i stedet for at udvide turismen. Det skal ske gennem støtte til innovative turistaktiviteter forbundet med miljøbeskyttelse, udvikling af traditionelle lokale ressourcer og genopdagelse af marginale landbrugsområder.

2.13. Regionsudvalget mener, at Kommissionen skal være mere opmærksom på forureningstrusler fra lande uden for EU, som f.eks. atomaffald fra den tidligere Sovjetunion, dumpede kemiske og andre våben og spildevand, der forurener floder og have, især Østersøen og Middelhavet. På den anden side bør EU-medlemsstater være fuldt ansvarlige for deres eget nukleare og andet affald i stedet for at planlægge affaldseksport til Rusland og andre tredjelande.

2.14. I en række tidligere udtalelser opfordrede Regionsudvalget til, at de regionale og lokale myndigheder skulle spille en mere aktiv rolle i forbindelse med udformningen og gennemførelsen af miljøpolitik i ansøgerlandenes regioner og kommuner. Regionsudvalget ønsker at gentage denne indtrængende henstilling i forbindelse med den foreliggende globale vurdering og med henblik på forberedelsen af det 6. miljøprogram. Kommissionen bør kraftigt fremme samarbejde og udveksling af erfaring og ekspertise gennem venskabsarrangementer mellem regioner og kommuner i EU og i ansøgerlandene.

2.15. EU bør i vidt omfang stimulere udveksling af information, god praksis og gode erfaringer på miljøområdet ved at anvende moderne informationsteknologier (Internet-applikationer).

2.16. Regionsudvalget støtter forslaget om at forbedre transparensen i det nye 6. miljøprogram - en strategi med en række vejledende principper og globale direktiver. Dette 6. miljøprogram bør følges direkte op med forhandlinger i alle medlemsstater mellem Kommissionen, den nationale regering og de regionale og lokale myndigheder.

2.17. Regionsudvalget mener ikke, det er tilstrækkeligt, at den globale vurdering konstaterer, at integreringen af miljøpolitikken i andre sektorpolitikker kun foregår langsomt(3). Den globale vurdering eller det 6. miljøprogram bør også anføre, hvorledes integrationsprocessen skal fortsætte, for at man hurtigere kan nå frem til en bæredygtig udvikling i alle sektorer.

Bruxelles, den 14. juni 2000.

Jos Chabert

Formand for

Regionsudvalget

(1) Udtalelse om Kommissionens meddelelse om "Bæredygtig byudvikling i Den Europæiske Union: Rammer for handling", CdR 115/99 fin - EFT C 293 af 13.10.1999, s. 58.

(2) Udtalelse om "Videreudvikling af EU's miljøpolitik og oprettelse af en miljøunion", CdR 310/98 fin, punkt 8.3 - EFT C 198 af 14.7.1999, s. 30.

(3) Den samme konklusion drager Kommissionen i sit arbejdspapir "Fra Cardiff til Helsingfors og tiden derefter - Rapport til Det Europæiske Råd om integrering af miljøhensyn og bæredygtig udvikling i Fællesskabets sektorpolitikker", SEK(1999) 1941.